Diari Oficial de la Generalitat Valenciana


Sumari del DOGV 8303, del 25-05-2018 (2018/5110)

RESOLUCIÓ de 15 de maig de 2018, de la directora general de Formació Professional i Ensenyaments de Règim Especial, per la qual es delega en la direcció del centre educatiu públic la modificació del procediment de convalidació del mòdul professional d'Anglés tècnic / Horari reservat per a la docència en anglés, dels cicles formatius de grau mitjà i superior de Formació Professional a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8303

Data del DOGV
:   25-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/5110


Data del document
:   15-05-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 15 de maig de 2018, de la directora general de Formació Professional i Ensenyaments de Règim Especial, per la qual es delega en la direcció del centre educatiu públic la modificació del procediment de convalidació del mòdul professional d'Anglés tècnic / Horari reservat per a la docència en anglés, dels cicles formatius de grau mitjà i superior de Formació Professional a la Comunitat Valenciana. [2018/5110]  
  
  
L'article 40.5 del Reial decret 1147/2011, de 29 de juliol, pel qual s'estableix l'ordenació general de la Formació Professional del sistema educatiu, indica que les convalidacions dels mòduls professionals que no estiguen incloses en els ensenyaments mínims que regulen els títols de Formació Professional i que completen els continguts del currículum de les comunitats autònomes, seran sol·licitades a la comunitat autònoma corresponent.  
L'article 20 de l'Ordre 79/2010, de 27 d'agost, de la Conselleria d'Educació, per la qual es regula l'avaluació de l'alumnat dels cicles formatius de Formació Professional del sistema educatiu en l'àmbit territorial de la Comunitat Valenciana, fa referència a la convalidació del mòdul professional d'Anglés tècnic / Horari reservat per a la docència en anglés, i reconeix a la direcció del centre educatiu on conste l'expedient acadèmic de l'alumne o alumna la competència de resoldre la convalidació d'aquest mòdul en determinades circumstàncies, així com el procediment per a la seua tramitació.  
En el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport (DOGV 8192, 18.12.2017), s'estableixen els diferents àmbits competencials de la Conselleria d'Educació, Cultura i Esport. L'article 16.1 del decret esmentat estableix que «la Direcció General de Formació Professional i Ensenyaments de Règim Especial exerceix les funcions previstes en l'article 70 de la Llei del Consell, i assumeix les funcions en matèria de Formació Professional en tots els seus àmbits, i també els ensenyaments de règim especial, llevat dels ensenyaments artístics superiors i els ensenyaments d'idiomes».  
  
Mitjançant aquesta resolució, es pretenen fixar els instruments necessaris per a una gestió més eficaç i eficient respecte al procediment de convalidació dels mòduls d'Anglés tècnic / Horari reservat per a la docència en anglés, transferint les competències relatives a la convalidació dels mòduls que té la direcció general en matèria de Formació Professional als directors i directores dels centres educatius públics i, consegüentment, millorar la prestació d'aquest servei de manera que es puguen assolir els resultats més òptims.  
  
En virtut d'això i de conformitat amb el que disposen els articles 28 i 63 de la Llei 5/1983, de 30 de desembre, del Consell; l'article 9 de la Llei 40/2015, d'1 d'octubre, de règim jurídic del sector públic, i el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
Primer. Objecte  
L'objecte de la present resolució és delegar competències, en els casos indicats en els annexos I i II de la present resolució, sobre la convalidació del mòdul professional d'Anglés tècnic / Horari reservat per a la docència en anglés, que estan atribuïdes a la persona titular de la direcció general competent en matèria de Formació Professional, en els directors i directores dels centres educatius públics.  
  
Segon. Àmbit d'aplicació  
Aquesta resolució serà aplicable per a tots els centres educatius públics que impartisquen, en l'àmbit territorial de la Comunitat Valenciana, cicles formatius de grau mitjà o grau superior de Formació Professional del sistema educatiu, o que tinguen adscrits centres privats o privats concertats que impartisquen aquests cicles formatius.  
  
Tercer. Delegació de competències  
Es delega en el director o directora del centre educatiu públic la resolució de les sol·licituds de convalidació del mòdul professional d'Anglés tècnic / Horari reservat per a la docència en anglés, que es determinen en l'annex I i l'annex II d'aquesta resolució.  
  
Quart. Sol·licitud de convalidació  
L'alumne o alumna presentarà a la direcció del centre docent en el qual es trobe matriculat, durant el primer mes del curs escolar o, excepcionalment, quan la matriculació es realitze en període extraordinari, en el moment de fer-se efectiva la matricula, l'annex XV de l'Ordre 79/2010, de 27 d'agost, per la qual es regula l'avaluació de l'alumnat dels cicles formatius de Formació Professional del sistema educatiu en l'àmbit territorial de la Comunitat Valenciana, i la certificació oficial per mitjà de la qual es puguen acreditar els seus coneixements d'anglés.  
  
  
Cinqué. Tramitació i resolució de les sol·licituds de convalidació  
1. Sobre la sol·licitud es resoldrà favorablement en els casos en què hi haja correspondència entre els estudis que es justifiquen i els previstos en l'annex I d'aquesta resolució. En canvi, sobre la sol·licitud es resoldrà desfavorablement en els casos en què la documentació presentada corresponga a la indicada en l'annex II d'aquesta resolució.  
En els casos no previstos en els annexos I i II, el centre educatiu remetrà a la Conselleria d'Educació, Cultura i Esport, i concretament a la direcció general competent en matèria de Formació Professional, la sol·licitud de convalidació d'estudis de l'annex XVIII de l'Ordre 79/2010, de 27 d'agost, per la qual es regula l'avaluació de l'alumnat dels cicles formatius de Formació Professional del sistema educatiu en l'àmbit territorial de la Comunitat Valenciana, i la resta de la documentació indicada en la seua sol·licitud.  
2. Segons el que estableixen els articles 40 i 42 de la Llei 39/2015, d'1 d'octubre, del procediment administratiu comú de les administracions públiques, en el termini d'un mes a comptar des de l'endemà de la presentació de la sol·licitud es notificarà a la persona sol·licitant la resolució, en un document específic el model del qual correspon a l'annex XVI de l'Ordre 79/2010, de 27 d'agost, sobre el reconeixement de les convalidacions que són de la seua competència.  
3. En cas que s'estime la sol·licitud de convalidació, se n'incorporarà una còpia a l'expedient de l'alumne o alumna.  
4. Fins que no es resolguen les peticions de convalidació, els alumnes hauran d'assistir a les activitats de formació del mòdul professional Anglés tècnic / Horari reservat per a la docència en anglés.  
  
Sisé. Annexos de l'Ordre 79/2010, de 27 d'agost, relacionats amb la delegació de competències en matèria de convalidacions  
Amb la finalitat de facilitar la tasca als centres educatius, els annexos de l'Ordre 79/2010, de 27 d'agost, a què es fa referència en els articles quart i cinqué s'adjunten al final d'aquesta resolució.  
  
Seté. Reclamacions  
1. Contra l'esmentada resolució, la persona afectada podrà presentar reclamació, per escrit, en el centre, en el termini de deu dies després que se li comunique.  
2. La direcció del centre revisarà la reclamació i comunicarà, per escrit, a l'alumne o alumna, el resultat de la revisió, confirmant o rectificant la qualificació reclamada, en el termini màxim d'una setmana després d'haver sigut presentada.  
3. Si es manté la discrepància, es podrà interposar un recurs d'alçada davant de la direcció territorial competent en matèria d'Educació en el termini d'un mes a comptar des de l'endemà de la notificació, que esgotarà la via administrativa.  
  
  
DISPOSICIONS FINALS  
  
Primera. Producció d'efectes  
Aquesta resolució entrarà en vigor l'endemà de ser publicada en el Diari Oficial de la Generalitat Valenciana.  
  
Segona. Recursos  
Contra aquesta resolució, que no esgota la via administrativa, es podrà interposar un recurs d'alçada davant de la Secretaria Autonòmica d'Educació i Investigació en el termini d'un mes a comptar des de l'endemà de ser publicada en el Diari Oficial de la Generalitat Valenciana, de conformitat amb els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 15 de maig 2018.- La directora general de Formació Professional i Ensenyaments de Règim Especial: Marina Sánchez Costas.